དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།བརྗེད་བྱེད་དབྱེ་བ་རྟགས་དང་བཅོས་ཐབས་གསུམ།།དབྱེ་བ་རླུང་མཁྲིས་བད་ཀན་དུག་གདོན་ལྔ།།དེ་རྟགས་བྱུང་ཚུལ་སྙིང་འདར་མགོ་བོ་འཐོམ།།རྔུལ་འབྱུང་སྦོ་ཞིང་སྟོབས་ཆུང་རུས་ཤིང་ན།།ཁ་ཆུ་སྣ་ཆུ་མང་ཞིང་ནད་ལངས་དུས།།འགྱེལ་ཞིང་སོ་འཆའ་རྐང་ལག་གཡབ་པ་དང་།།ལྦུ་བར་སྐྱུག་ཅིང་མུན་པར་ཞུགས་སྙམ་སེམ།།རླུང་གྱུར་རྐང་ལག་འདར་རེངས་ཡང་ཡང་ལྡང་།།མཁྲིས་པ་བཞིན་སེར་ཁ་སྐམ་ཞུ་དུས་ལྡང་།།བད་ཀན་ཚིགས་རིང་ཁྱད་པར་ཁ་ཆུ་མང་།།དུག་གྱུར་ནད་རྟགས་མི་གསལ་ཤེས་པ་འཁྲུལ།།གདོན་གྱུར་སྔར་བས་སྤྱོད་པ་གཞན་དུ་འགྱུར།།བཅོས་ཐབས་ནི་རུ་ཧ་དང་སྣ་བཤལ་དང་།།སྐྱུགས་ཁྲུས་རྣོ་བས་བུ་ག་དག་པར་སྦྱང་།།འུག་པ་བྱ་རོག་བྱ་རྒོད་ཟེར་མོ་སྦྲུལ།།ཁྱི་སྤྲེ་རྟ་ཡི་ཆུ་སྒྲོ་བྲུན་དུད་བདུག།བ་སེར་མཁྲིས་པའི་ཁུ་བ་སྣ་སྨན་བཏང་།།ཤུ་དག་རུ་རྟ་མར་རྙིང་སྦྲང་སྦྱར་བྱིན།།བོག་ཡུན་རིང་ན་སོར་མོ་ཉི་ཤུ་བསྲེག།འཇམ་རྩི་བུར་ཆང་བཏང་ཞིང་རླུང་གསང་བསྲོ།།སྲོག་རྩ་མྱོས་བྱེད་གསང་ལ་མེ་ཐུར་བྱ།།བྱེ་བྲག་གསོ་བ་སྨྱོ་བྱེད་དག་དང་འདྲ།།སྤྱིར་ན་སྨྱོ་བྱེད་བརྗེད་བྱེད་གང་ལ་ཡང་།།ཁྲག་མཁྲིས་ཚ་བའི་ཕུགས་བཅས་བཅོས་མི་ལེན།།དེ་ཕྱིར་ཚ་བ་དག་པར་སྦྱང་བྱ་སྟེ།།དེ་འོག་ཟས་སྨན་དྲོད་བཅུད་མེ་ཐུར་བྱ།།སྨྱོ་དང་བརྗེད་བྱེད་ཕལ་ཆེར་གདོན་གྱུར་པས།།བསྐང་བཤགས་ཁྲུས་གཏོར་བདེན་བདར་ཞི་བས་བསྟེན།།ཆུ་གཏོར་ཀླུ་ཆོག་གཏོར་མས་བྲིད་ལ་བཅོས།།ཐ་མ་དྲག་པོའི་ལས་ཀྱིས་མཐའ་རུ་བསྐྱལ།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་བརྗེད་བྱེད་ཀྱི་ནད་གསོ་བའི་ལེའུ་སྟེ་བདུན་ཅུ་རྩ་དགུ་པའོ།།།།ལེའུ་བརྒྱད་ཅུ་པ།གཟའི་གདོན་ནད་བཅོས་པ།དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།གཟའ་ཡི་གདོན་ལ་འཛིན་དུས་བརྟག་ཐབས་དང་།།བསྲུང་བ་བཅོས་ཐབས་ཕྱིར་མི་ལྡོག་པ་འོ།།འཛིན་དུས་ཚེས་བཞི་བརྒྱད་དམ་བཅུ་གཅིག་དང་།།བཅོ་ལྔ་བཅོ་བརྒྱད་ཉི་ཤུ་གཉིས་དང་ལྔ།།ཉི་ཤུ་དགུ་དང་རྒྱུ་དུས་བརྒྱད་ལ་འཛིན།།བརྟག་ཐབས་སྤྱི་དང་ཁྱད་པར་སྤང་བླང་བརྟག།སྤྱི་རྟགས་གཞོགས་བཤལ་མིག་རྩ་གྲུང་བ་དང་།།ཁ་ལྐུགས་ཁ་སླེ་ངུ་དང་དགོད་པར་བྱེད།།ཁྱད་པར་བརྟག་པ་མེ་གཟའ་ཆུ་གཟའ་གཉིས།།མེ་གཟའ་གཞོགས་གཡས་ལ་ཕོག་ལྕེ་གཡས་ཐུང་།།ཚ་བ་ཆེ་ཞིང་སེན་མོ་གཞོབ་རོག་འོང་།།ཆུ་གཟའ་གཡོན་ལ་ཕོག་ཅིང་ལྕེ་གཡོན་ཐུང་།།ལུས་ཀུན་དྲོད་དང་བྲལ་ཞིང་ཆུ་རྒྱུས་གྱོང་།།སྤང་བླང་བརྟག་པ་ཉི་ཤུ་དགུ་ལ་ཟིན།།ཕོག་མ་ཐག་ཏུ་སྐྱུག་ཅིང་ལྐུགས་པ་དང་།།སྙིང་གར་ཆུ་ལྕག་རྒྱབ་པས་མི་དངང་དང་།།མིག་འཛུམ་མི་ཤེས་དྲུག་ཅུ་ཡར་འདས་པ།།གསོས་ཀྱང་སོས་པར་མི་འགྱུར་སྤང་བར་བྱ།།བསྲུང་བ་རང་དང་ནད་པ་སྲུང་བ་གཉིས།།རང་གི་སྲུང་བ་སྐེ་ཚེ་དཀར་ཁྲ་མེན།།རྨིགས་པོའི་ཤ་ལ་སྔགས་བཟླས་ལུས་ལ་བཅང་།།ཨེཾ་བ་ར་ཙ་ཀྲ་རཱ་ཧུ་ལ་སྲོཾ་ཧྭོ།ཨེཾ་ཧཱིཾ་སུ་ལི་ཧཱིཾ་སུ་ལི་ཏིང་བྲི་དུ་སུ་སུ་མེ་མེ་ཤིག་ཤིག་སྲོཾ་ཧྭོ།།ཨེཾ་སྟུམ་པོ་ལི་སྟུམ་པོ་ལི་ཏིང་བྷིམ་ཏུམ་བྷེ་སུ་སུ་མེ་མེ་ཤིག་ཤིག་སྲོཾ་ཧྭོ།བློ་ལ་མ་བརྗེད་གནས་པས་གཟའ་གདོན་ཐུབ།།ནད་པའི་སྲུང་བ་རིང་བསྲེལ་དཀར་ཁྲ་མེན།།རྨ་བྱ་བྱ་རོག་སྙིང་ཁྲག་ལུས་ལ་བཅང་།།གུ་གུལ་དཀར་ནག་ཡུགས་སའི་དོར་རྟ་ལ།།ཐུམ་པོ་བྱས་ལ་གཡོན་གྱི་ངོས་སུ་གདགས།།བཟང་དྲུག་གླ་རྩི་སྒོག་ཐལ་མར་གསར་བྱུག།རྒྱུ་དུས་ནད་པའི་མལ་དུ་ཕུག་རོན་གཞུག།ཨེཾ་ཏྲི་ཁྱེ་ད་བཾ་ཧཱིཾ།།སྡོད་པའི་གྱང་ངམ་ཐོག་ལ་བྲིས་པས་ཐུབ།།བཅོས་ཐབས་བཙོན་དུ་བཟུང་དང་དངངས་སུ་གཞུག།ཟས་དང་སྤྱོད་ལམ་ཁྲུས་སུ་གཟའ་ཆོག་བྱ།།ཟིན་པའི་མོད་ལ་བཙོན་དུ་བཟུང་བྱ་སྟེ།།ཡུགས་སའི་ཞབས་མས་ནད་པའི་མགོ་ཕུར་ལ།།ཀེ་ཏ་བཟླས་ཤིང་གུ་གུལ་དུ་བས་བདུག།གུ་གུལ་ཆུར་སྦྱངས་སྔགས་བཏབ་ཁོང་དུ་བཏང་།།སྒོག་ཐལ་གངས་ཐིགས་རྡོ་མཁྲིས་དྲི་ཆུ་སྦྱར།།ལུས་ལ་བྱུགས་པས་འཁོར་ལ་འཕྲོ་མི་འགྱུར།།དེ་ནས་དངངས་སུ་གཞུག་པ་མེ་གཟའ་ལ།།ཉི་གྲིབ་མཚམས་སུ་ནད་པ་ཙོག་པུར་བཞག།སྟེང་ནས་ཆུ་རྫ་བདུན་གྱིས་བསྟུད་ལ་བྲན།།རྒྱབ་ནས་དུང་འབུད་བྲོས་ན་སྔར་ཤུལ་དབུལ།།ཆུ་གཟས་ཟིན་ན་ཐ་མ་མེ་ཡིས་བསྐོར།།བྲོས་ན་མདའ་བཀང་དྲི་ཐོགས་རྒྱོབ་སོད་བསྡིགས།།དེས་ཀྱང་མ་སོས་ནད་པ་མཐོང་ཀར་བཞག།འོག་ཏུ་སོག་འབོལ་སྟེང་དུ་གོས་བཏིང་ལ།།དུང་འབུད་པ་དང་བསྐྱུར་བ་དུས་གཅིག་བྱ།།ཁ་ཟས་ཆང་དང་མར་རྙིང་ཤ་ཁྲག་སྤང་།།སྦྲང་དང་མར་གསར་ཞོ་དར་དཀར་ཆོས་བསྟེན།།སྤོས་དཀར་སྦྲང་དང་སྦྱར་བ་ཁོང་དུ་བཏང་།།སྤྱོད་ལམ་མི་གཙང་གྲིབ་འཛེམ་མེ་ཉི་སྤང་།།མི་ཡིས་མི་ལབ་མི་ཅོལ་སྙན་ཚིག་སྨྲ།།ཁྲུས་ཆུ་ག་བུར་གི་ཝཾ་བཟང་པོ་དྲུག།ཙན་དན་གླ་རྩི་སྤོས་དཀར་དྲི་ཆུས་བཀྲུ།།ཡང་ན་དེ་རྣམས་སྒོག་སྐྱ་ནུས་ལྡན་བསྲེགས།།ཆང་དང་སྦྱར་ལ་ལུས་ཀུན་ཡང་ཡང་བཀྲུ།།རྣམ་འཇོམས་ལ་སོགས་ཁྲུས་ཆུས་བཀྲུ་བ་བསྔགས།།གཟའ་ཆོག་གཏོར་མ་བྱིན་དང་བྱད་དགྲོལ་གཉིས།།གང་ཡང་དང་པོ་ཀླུ་ཆོག་རྒྱབ་བཅོས་ལ།།དེ་རྗེས་དཀར་གཏོར་ཞིག་དང་དམར་གཏོར་ཞིག།སྔགས་དང་ཕྱག་རྒྱས་བྱིན་བརླབས་གུ་གུལ་གྱིས།།ནད་པར་བདུག་ཅིང་ཀེ་ཏ་མང་དུ་བཟླས།།ཨེཾ་ཀེ་ཏ་ཀེ་ཏ་སྲོཾ་ཧྭོ།དེ་རྗེས་སྔགས་ཀྱིས་གཟའ་ལ་གཏོར་མ་བྱིན།།སྨྲང་གིས་བཀྲོལ་ལ་གཏོར་མ་སྐྱེལ་དུ་བཏང་།།དེ་ཤུལ་ནད་པ་དེ་དང་རྒྱབ་སྤྲད་ལ།།སྟེ་འུ་ཤུག་པ་ལ་བརྡེག་གཏམ་ཁ་དྲི།།དེ་ཡི་ནུབ་མོ་གཟའ་ཡི་བྱད་དགྲོལ་ཏེ།།སླ་ང་ཆུ་ཡིས་བཀང་པའི་ཁ་གདང་དུ།།གཟའ་བརྒྱད་གཟུགས་ལ་ཁ་དོག་སོ་སོར་བསྒྱུརཤར་དུ་གཟའ་ཉི་མ་སྐུ་མདོག་དམར་པོ་ཕྱག་ན་པདྨ་བསྣམས་པ།ལྷོར་ཕུར་བུ་སེར་པོ་པུ་ཏི།ནུབ་ཏུ་ཟླ་བ་དཀར་པོ་ཀུ་མུད།བྱང་དུ་ལྷག་པ་སེར་པོ་ཨུཏྦལ།ཤར་ལྷོར་མིག་དམར་དམར་པོ་མེ་དཔུང་།ལྷོ་ནུབ་ཏུ་རཱ་ཧུ་ལ་ནག་པོ་བུམ་པ།ནུབ་བྱང་དུ་པ་བ་སངས་དཀར་པོ་པདྨ།བྱང་ཤར་དུ་སྤེན་པ་སྔོན་པོ་དབྱུག་པ་བསྣམས་པའོ།།ཁ་གདངས་ཆུ་ཡི་ནང་དུ་བསྟན་ལ་བཞགརང་རང་མིང་དང་སྙིང་པོ་བྲིས་ལ་གླན།།ནད་པ་བྱད་ཐག་བཏགས་ལ་གཟུགས་དང་སྦྲེལ།།སླ་ངའི་ཕྱོགས་བཞིར་མར་མེ་བཞི་བཏང་ལ།།ཨེཾ་ཀེ་ཏ་ཀེ་ཏ་རཱ་ཧུ་ལ་སྲོཾ་ཧྭོ།བརྒྱ་རྩ་བཟླས་ལ་བྱད་བཀྲོལ་བྱད་ཐག་བཅད།།ཡག་ཤཾ་ཕཊ།དུར་ཤཾ་ཕཊ།སེ་ཤཾ་ཕཊ།ཕག་ཤཾ་ཕཊ།ཕེ་ཤཾ་ཕཊ།ཕེར་ཤཾ་ཕཊ།ཤར་ཤཾ་ཕཊ།ཏྲག་ཤཾ་ཕཊ།ཙ་ཤཾ་ཕཊ།བརྒྱ་རྩ་བཟླས་ཤིང་ཉི་མ་ཟླ་བ་དང་།།མིག་དམར་ལྷག་པ་ཕུར་བུ་པ་ཝ་སངས།།སྤེན་པ་རཱ་ཧུ་ལ་བརྒྱད་སྨྲང་གིས་བཀྲོལ།།བྱད་ཐག་བཅད་དེ་ཆུ་ཡི་ནང་དུ་བསྐྱུར།།རྫ་སྣོད་བྱོ་ལ་ཐོ་རངས་ཆུ་གཞུང་བསྐྱལ།།རྒྱུ་དུས་བརྒྱད་ལ་གཟའ་ཆོག་ཐེབས་རེ་བྱ།།མི་ལྡོག་ཐབས་ལ་ཟིན་ནས་ཞག་བདུན་ནས།།ཀླུ་བརྒྱད་བྱས་ཏེ་ཟིན་དུས་རྒྱུ་ཕྱོགས་སུ།།བོང་བུ་ཕུག་རོན་གླུད་དུ་བྱས་ཏེ་བཏང་།།ནད་པ་སོས་རྗེས་ཕ་ཝཾ་ཆོ་ལོང་དང་།།དཀར་ཁྲ་མེན་དང་བཟླས་ཡུངས་སྐེ་རུ་གདགས།།དེ་ཡིས་ཕྱིར་མི་ལྡོག་པར་ངེས་པ་ཡིན།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་གཟའི་གདོན་ནད་བཅོས་པའི་ལེའུ་སྟེ་བརྒྱད་ཅུ་པའོ།།།།